rlitschk/wikidir huggingface dataset:
Friedrich Heinrich Wilhelm Hastedt (* 24. August 1835 in Horborg; † 12. September 1904 ok dor) weer en düütschen Politiker. Hastedt is 1835 in Horborg boren un weer op de Realschool in Lümborg. In Horborg hett he 1867 en Broeree grünnt. De Beerkeller, de von de Broeree Hastedt in de Buxthuer Straat 35 in’n Hang von Swartenbarg rin boot worrn is, besteiht noch vondaag. Hastedt is 1871 Börgervörsteher worrn un 1873 Senater. 1887 hett he Good Wensin köfft, üm dor sülvs Brogassen antoboon. De Besitter vörher, Johannes Schwerdtfeger, is bet 1892 Pächter bleven. An’n 1. Mai 1892 hett Hastedt sülvs anfungen, dat Good to bewirtschaften. Von 1882 bet 1885 weer Hastedt Afornten för den Wahlkreis Hannover 29 (Horborg) in dat Prüüßsche Aforntenhuus. 1887 bet 1893 weer he Afornten för den Wahlkreis Hannover 17 (Horborg, Rodenborg, Zeven) in’n Düütschen Rieksdag. He weer in de Natschonalliberale Partei. Hastedt is 1904 in Horborg doodbleven un dor op’n Olen Karkhoff begraven. In Horborg sünd de Hastedtplatz un de Hastedtstraat na em nöömt worrn. Normdaten: GND: 133214729 (OGND, AKS) | VIAF: 33181526 | Wikipedia-Personensöök
Carl Georg Hesse (* 9. Januar 1831 in Veern; † 17. Mai 1907 ok dor) weer en düütschen Politiker. Hesse is 1831 in Veern boren. De Familie harr en groten Hoff in Veern. Düsse Hoff is an’n 23. April 1888 von’n König von Prüßen to en Riddergood maakt worrn. De Familie harr ok en Brenneree. He weer von 1893 bet 1904 Senater in Veern un von 1894 bet 1907 Afornten för den Wahlkreis Stood 6 (Veern-Rodenborg-Zeven) in dat Prüüßsche Aforntenhuus. He weer dor in de Natschonalliberale Partei. Nadem Hesse 1907 doodbleven is, hett dat an’n 3. September 1907 en Nawahl in’n Wahlkreis Stood 6 geven, de Theodor Held wunnen hett. In Veern is vondaag de Carl-Hesse-Straat na em nöömt. http://www.weser-kurier.de/region/verdener-nachrichten_artikel,-Rittergut-zwischen-Weser-und-Aller-_arid,596849.html
Theodor Held (* 2. April 1859 in Zeven; † 23. August 1947 in Berlin) weer en düütschen Politiker. Held is 1859 as Söhn von en Dokter in Zeven boren. He weer toeerst op’t Gymnasium un denn op’t Polytechnikum. He weer Koopmann un later Fabrikbesitter. He weer von 1894 bet 1900 Maat von dat Stadtverornten-Kollegium in Mennen un dor ok Maat von’n Karkenvörstand. In’n Zentralvörstand von de Natschonalliberale Partei weer he von 1898 bet 1903. Held weer von 1903 bet to’n 29. Dezember 1908 un von 1912 bet 1918 Afornten för den Wahlkreis Hannover 6 (Syke-Veern) in’n Düütschen Rieksdag. Nadem de Afornte in’t Prüüßsche Aforntenhuus Carl Hesse an’n 17. Mai 1907 doodbleven is, hett dat an’n 3. September 1907 in’n Wahlkreis Stood 6 (Veern-Rodenborg-Zeven) en Nawahl geven, de Held wunnen hett. He is aver blots bet to de nächste Wahl 1908 Afornten bleven. In Rieksdag un Aforntenhuus weer he in de Natschonalliberale Partei. Von 1919 bet 1928 weer he Afornten in’n Prüüßschen Landdag. Dor weer he in de Düütsche Volkspartei. Normdaten: GND: 13322290X (OGND, AKS) | VIAF: 33181746 | Wikipedia-Personensöök
Carl Gravenhorst (* 27. Januar 1837 in Carrenzien; † 4. August 1913 in Lümborg) weer en düütschen Jurist un Politiker. Gravenhorst is 1837 in Carrenzien boren. He weer Geheemen Justizraad un Obergerichtsavkaat in Lümborg. Dor weer he ok 46 Johr in’t Börgervörsteher-Kollegium, 38 Johr as Woordföhrer. Von 1871 bet 1874 weer he Maat von’n Düütschen Rieksdag för den Wahlkreis Hannover 16 (Lümborg-Winsen-Soltau). In’t Johr 1900 is he Ehrenbörger von Lümborg worrn. Specht, Fritz / Schwabe, Paul: Die Reichstagswahlen von 1867 bis 1903. Eine Statistik der Reichstagswahlen nebst den Programmen der Parteien und einem Verzeichnis der gewählten Abgeordneten. 2. Aufl. Berlin: Verlag Carl Heymann, 1904, S. 128 Normdaten: GND: 133437523 (OGND, AKS) | VIAF: 301913073/ 11035039, 301913073 | Wikipedia-Personensöök
Nikolaus Hinrich Christopher Tietjen (* 15. September 1873 in Wellen; † 21. Januar 1924 in Appeln) weer en Buer in Appeln un vun 1900 bet 1924 de ehrenamtliche Börgermeester vun Appeln. Vun 1919 bet 1924 weer he ok Afornter un Liddmaat vun de Stüertaxerenskommischoon vun’n Kreisdag Geestmünn; he organiseer Leverungen vun Levensmiddel an de Städer an de Werser för de Lüüd, de Hunger leden, in de Tiet vun de Inflatschoon 1921/1922 un weer verantwortlich för de Utgaav vun dat Nootgeld för de söven Gemenen Appeln, Frellsdorp, Frellsdorpermöhlen, Meyerhoff, Oosterndörp, Wehldörp un Wolljes, de „Söben-Dörper-Schiene“. Een vun siene Enkels is de US-amerikaansche luthersche Bischop John Tietjen. Die Samtgemeinde Beverstedt in Gegenwart und Vergangenheit“ Band 11 Reihe der Sonderveröffentlichungen der Männer vom Morgenstern 1983, S. 51 ff.
Halimede (ok as Neptun IX betekent) is en Maand vun den Planet Neptun. Vun binnen bekeken is dat de teihnte Maand vun Neptun un togliek de binnerste vun de buteren irregulären Maanden. Mööglicherwies is de dör en Kollision vun Neptun sien drüttgröttsten Maan Nereid mit en annern Körper tostannen kamen. Halimede is an’n 14. August 2002 vun den Koppel vun Lüüd (Matthew J. Holman, John J. Kavelaars, Tommy Grav, Brett J. Gladman, Wesley C. Fraser, Dan Milisavljevic, Philip D. Nicholson, Joseph A. Burns, Valerio Carruba, Jean-Marc Petit, Philippe Rousselot, Oliver Mousis, Brian G. Marsden und Robert A. Jacobson) tosamen mit de Maanden Sao un Laomedeia opdeckt worrn. Se harrn Opnahmen vun’t Blanco Teleskop an’t Cerro Tololo Inter-American Observatory in Chile un vun’t Canada-France-Hawaii Telescope in Hawaii dörkeken, de se digital kombineert hebbt, bit de Maanden dör jemehr Egenbewegen as Punkten opduken deen – in’n Gegensatz to de Steerns, de as Streken to sehn weern. Bekannt geven weer dat an’n 13. Januar 2003. De Maand hett toeerst de vörlöprige Beteken S/2002 N 1 kregen. Sien offiziellen Naam na een vun de ruchweg föfftig Nereiden, Halimede (greeksch för de „Herrscherin över de See“), ut de greekschen Mythologie kreeg de Maand an’n 3.
Glendronach is en Whiskybrenneree in Forgue bi Huntly in Aberdeenshire, Schottland. De Brennereehüüs sünd deelwies in de schottischen Denkmollisten in de Katgeorie B inordent. De Brenneree is 1826 vun James Allardice grünnt worrn. Se is gau in de Regen vun’n Adel in London bekannt worrn, vunwegen dat de Graaf vun Gordon den ne’en Whisky bannig geern müch un Allardice na London inlaadt hett. In de Tiet dorna is de Brenneree mehrmols verköfft worrn. Ünner annern weer se vun 1920 bit 1960 in Besitt vun Charles Grant, en Söhn vun William Grant, den Besitter vun Glenfiddich. Wm Teacher & Sons hett 1960 de Destille övernahmen bit se 1996 dör den Mudderkunzern Allied Domecq dicht maakt weer. 2005 is Glendronach dör Pernod Ricard wedder apen maakt worrn. Dree Johren later weer se an de Benriach Distillery Co. Ltd. verköfft. De Brenneree Glendronach leggt Weert op Traditschoon. Dorüm warrt de Gasten ok hüüt noch vun de Hööf ümto köfft. Dat Molt, dat för de Produkschoon bruukt warrt, warrt in de Destille sülvst herstellt. Glendronach höört to dat Whiskyrebeet Highlands. Dat Water för de Produkschoon kummt ut den Dronac Burn. To’n Brennen warrt in de Destille twee Wash stills un twee Spirit stills insett.
De Resenmuulhai (Megachasma pelagios) is ene vun de dree bekannten Oorden vun Haien, de Plankton un annere lütte Deerter freet. He is in’t Johr 1976 opdeckt worrn un de eenzige Oort in de Familie vun de Resenmuulhaien. Över de Biologie un den Levensruum is wenig bekannt, denn de Oort is eerst in’n November 1976 dat eerste Maal funnen worrn un weniger as 25 vun de Veecher sünd bet hüüt sehn worrn un noch weniger wetenschoplich ünnersöökt. Dat längste Deert weer en Seken vun 563 Zentimeter, dat an’n 19. April 2004 bi Ikhihara in de Bucht vun Tokio dood an Land spöölt is, dat lüttste en Heken vun 177 Zentimeter, dat an’n 13. März 2004 in Sumatra fangen worrn is. Bet hüüt is he in’n Atlantik, in’n Pazifik un in’n Oosten vun’n Indischen Ozeaan funnen worrn, de mehrsten vör Kalifornien un rund üm Japan. Wohrschienlich leevt de Hai in de warmen Rebeden in all de groten Ozeanen. De Hai hett sienen Naam vun den temlich groten, runnen Kopp mit de korte Schnuut un dat grote Muul. De Klöör vun’n Rügg is swattbruun, de Buuk is wat blieker. Baven vun’t Muul hett de Hai en witten Striepen. Se hebbt twee Rüggflossen, ene
De Fram weer en Forschensschipp, dat vun norweegsche Polarforschers in de Johren 1893 bet 1912 bruukt worrn is. De Fram weer dat stärkste Holtschipp op de Welt, dat se den Druck vun’t Ies utholen kann. De Idee to’n Bo keem vun Fridtjof Nansen, de Colin Archer ut Larvik, Norwegen den Opdrag geev, de Fram to boen. De Fram is 39 Meter lang und 11 Meter breet un hett en Volumen vun 440 Brutto- und 807 Nettoregistertonnen. Keen Holtschipp is je wieder in’n Noorden oder wieder in’n Süden fohrt. De Fram warrt hüüt in’t Frammuseum in Oslo utstellt. De Fram harr anners as normale Scheep en temlich runnen Rump. Dat weer so, dat dat Schipp bi Druck dör’t Ies hoochhaven un nich kaputtdrückt warrt. De runne Rump hett aver ok woll to en temlich slechte Laag in’t Water föhrt, so dat dat Fohren bi swore See nich schöön wesen hebben schall. Vele Ideen för den Schippbo güngen op Nansen trüch: Dat Schipp schull kenen Kiel hebben un Roder un Schruuv schullen intogen köönt warrn. All dat, dat dat Ies nix kaputtmaken kunn. Fridtjof Nansen weer mit dat Schipp vun 1893 bet 1896 op en Törn dat Ies in’e Arktis uttoforschen. Otto
Gustav Holthusen (* 24. Juni 1848 in Stotel; † Mai 1883 in Deadwood) weer en plattdüütschen Schriever. Holthusen is 1848 in Stotel boren. He is 1863 na Noordamerika utwannert un weer in’n Amerikaanschen Börgerkrieg Soldaat för de Noordstaten. He hett later as Geschäftsmann in New York leevt. Nadem siene Geschäften nich recht lücken wullen, is he na Yankton in dat Dakota-Territorium gahn. Dor is he in’n Mai 1883 in Deadwood verdrunken, as de Whitewood Creek över de Övers gahn is. Holthusen hett 1876 in New York en Band mit Gedichten un Geschichten in’n Dialekt von siene ole Heimat schreven. In Stotel is vondaag de Gustav-Holthusen-Straat na em nöömt. Ole Erinnerungen. Gedichten un Geschichten in Bremer Mundart. Deel 1. Willmer & Rogers, New York 1876 List vun plattdüütschen Schrievers Gustav Holthusen in de Datenbank Die niederdeutsche Literatur (hoogdüütsch)
Franz Fromme is de Naam von Franz Fromme (1880–1960), plattdüütschen Schriever ut Bremen, Franz Fromme (1875–1961), plattdüütschen Schriever ut Baukem, Franz Fromme (1910–2012), plattdüütschen Schriever ut Lüchtringen. Disse Siet is över en mehrdüdigen Begreep un vertellt, wat disse Begreep allens bedüden kann. Disse Siet is sotoseggen en „Gavelsiet“, de Weg gavelt sik hier un du kannst di een Siet utsöken, üm mehr över dissen Begreep to lesen.
Franz Fromme (ok Fränzken nöömt; * 27. November 1875 in Baukem; † 13. Dezember 1961 ok dor) weer en plattdüütschen Schriever. Fromme is 1875 in Baukem boren. He hett 53 Johr lang för den Baukemer Vereen arbeidt. Plattdütsche Kränzken. Heitere Gedichte in Bochumer Platt. Be-Vau-Verlag, Düsseldörp 1935 Franz Fromme (Baukem) in de Datenbank Die niederdeutsche Literatur (hoogdüütsch) Indrag to den Schriever in dat Westfäälsche Autorenlexikon (hoochdüütsch) Normdaten: GND: 143305840 (OGND, AKS) | VIAF: 162189174 | Wikipedia-Personensöök
Franz Fromme (* 17. Mai 1910 in Lüchtringen; † 24. Januar 2012) weer en plattdüütschen Schriever. Fromme is 1910 as Söhn von Veronika, borene Gulhoff, un den Postschaffner Franz Fromme in Lüchtringen boren. Na de kathoolsche Volksschool in Lüchtringen un dat König-Willem-Gymnasium in Höxter hett he 1931 bi de Verwaltung von dat Amt Höxter-Land anfungen to arbeiden. 1933 is he Inspektorenanwärter för den gehobenen Deenst worrn. Later is he Baas von dat Ordnungsamt ween. In’n Tweten Weltkrieg weer he von 1939 bet 1945 Soldaat un weer in Russland un Frankriek. He is twee Maal swoor verwunnt worrn. An’t Enn von’n Krieg weer he as Ünneroffzeer in dat Lazarett in Lippstadt. Dor is he in’n April 1945 rutkamen. Na’n Krieg weer he von 1948 af an Amtsinspekter bi dat Amt Höxter-Land un na 1970 Stadtoberamtsraad in de Stadt Höxter. 1973 is he in Rohstand gahn. He weer von 1954 bet 1969 Viez-Gemeendirekter in Höxter. Von 1951 bet 2008 weer he Oortsheimatpleger in Lüchtringen. He hett ok de Lüchtringer Heimatblätter rutgeven. 1996 hett he dat Bundsverdeenstkrüüz an’t Band kregen. 2010 hett he ok den Düütschen Börgerpries kregen. 1939 hett he Luzie Korte freet. De beiden harrn söven Kinner. Lüchtringen, Grenzdorf zwischen Weser
De Freed vun Amiens weer mit den Fredensverdrag vun’n 27. März 1802 twischen Frankriek un Grootbritannien slaten un harr dormit den tweten Koalitschoonskrieg en Enn sett. Den Verdrag ünnerschreven hebbt Joseph Bonaparte un Charles Cornwallis. In’n Freed vun Lunéville vun 1801 harr Frankriek vörher al mit Öösterriek Freden slaten, dat ok in’n Krieg mit vun’e Partie wesen is. Na den Freed vun Amiens müss Grootbritannien Besitt in de Karibik an de Bataavsche Republiek afgeven un sik jüst so as Frankriek ut Ägypten trüchtehn. Malta schullen se an den Johanniterorden trüchgeven. Ceylon un Trinidad un Tobago kunn Grootbritannien aver beholen. Frankriek rüüm Neapel un den Karkenstaat. Nadem kene vun de beiden Parteien den Verdrag kumplett inholen wull, keem dat 1803 to ne’e Kämp un den drüdden Koalitschoonskrieg.
Silke Mackenthun (* 25. April 1962 in Hamborg) is en düütsch Politikerin un ehmalge Landdagsafordnete (Bündnis 90/De Grönen) vun Noordrhien-Westfalen. Nah den Schoolbesöök mit den Afsluss Abitur hett se Architektuur an de Fackhoochschool Builefeld studeert. De Partei Bündnis 90/De Grönen hörrt Mackenthun siet 1991 an. Se is in tallriek Parteigremien tätig. Van' 1. Juni 1995 bit to'n 1. Juni 2000 weer Mackenthun Liddmaat vun den Landdag vun Noordrhien-Westfalen. Se wurr över de Landslist vun hör Partei wählt. Buterdem weer se in den Raat vun de Stadt Porta Westfalica vertreden. Silke Mackenthun up de Sieden vun den Landdag vun Noordrhien-Westfalen
Johan Klaas Bontekoe (* 1. Juli 1944 in Assen; † 25. März 2006 in Amsterdam) weer en nedderlannsch Swemmsportler. He wurr bi de Swemmeuropameesterschapen 1962 in Leipzig in 4:25,6 min Europameester över 400 m Freestil un weer dormit de eersten nedderlannsch Europameester siet 1938. Bi de Olympisch Spelen 1964 in Tokio is he in dree Disziplinen antreeden, is aber jeweils in' Vörloop utscheeden. Insgesamt wunn Bontekoe 14 nedderlannsch Meestertitel un hett 28 Landsrekorde upstellt. Nach sien aktiv Loopbahn weer in verscheeden Funktschonen för den nedderlannschen Swemmverband tätig. Johan Bontekoe in de Datenbank vun Sports-reference.com (engelsch)
Rudolf Meyer-Ronnenberg (af 1959: Meyer-Ronberg; * 19. November 1904 in Ronnenberg; † 28. Oktober 1973 in Kassel) weer en düütsch Politiker (GB/BHE, CDU) Meyer-Ronnenberg wurr 1928 Geschäftsführer vun den Verband vun de Levensmiddel- un Eenzelhannelskooplüüd in' Kreis Hannober. 1940 bit 1945 weer he in de Wehrmacht, dornah as Eenzelhannelskoopmann tätig. 1950 bit 1954 weer he Bundsfackvörsitter in den Hööftverband vun den düütschen Levensmiddel-Eenzelhannel. Meyer-Ronnenberg hörr den Düütschen Bundsdag van 1953 bit 1957 an. Oorsprünglich för den Gesamtdeutschen Block/Bund der Heimatvertriebenen und Entrechteten (GB/BHE) wählt, is he an' 20. August 1954 to de CDU över. Rudolf Vierhaus un Ludolf Herbst (Hrsg.): Biographisches Handbuch der Mitglieder des Deutschen Bundestages 1949–2002. Band 1, A–M, Saur, München 2002, ISBN 3-598-23781-2, S. 563. http://www.kgparl.de/online-volksvertretung/pdf/mdb-m.pdf%7C titel="M.d.B. Die Volksvertretung 1946–1972: Meyer-Ronnenberg, Rudolf," afropen an' 25. Mai 2012, Herutgever: Martin Schumacher, Kommission für Geschichte des Parlamentarismus und der politischen Parteien, 2006, ISBN 978-3-00-020703-7, PDF; 383 kB}}
De Flagg vun Sleswig-Holsteen is en längsstriept blauwittroot Trikolore. Se wurrd mindst siet dat 19. Johrhunnert as natschonales Symbol bruukt, kreeg aber eerst mit dat Gesetz über die Hoheitszeichen des Landes Schleswig-Holstein van 18. Januar 1957 offiziellen Charakter. De Flagg sall de Verbunnenheit vun de beid Landsdeelen Sleswig un Holsteen utdrücken. Dat Wappen vun dat Hartogdom Sleswig weern twee blau Löwen up geelen Grunde, wiels dat Hartogdom Holsteen dat sülvern Holsteener Nesselblatt up rooden Grund in dat Wappen droog. In de nee/olt un so Flagg wurrd dat sleswigsch Blau mit de holsteensch Farven Witt un Root verbunnen. De tweet sleswigsch Farv Geel wurr nich upnommen, wiel de sleswig-holsteensch Bewegen vun dat 19. Johrhunnert en Trikolore nah franzöösch Vörbild mit blots dree Farven anstreven dee. Ut de Fröhtiet vun de Flagg/Fahn sünd aber ok veerfarvigVarianten (blau-gold-root-witt) överleefert. De fröhesten Överleefern vun de Farvkombinatschoon blau-witt-root stammen vun so nömmt Couleur-Biller vun dat Kieler Studentencorps "Slesvico-Holsatia" (hüüd "Holsatia") van 1829. Dormals harrn de Farven aber blots landsmannschaplich-regionaal Bedüüden un gullen noch nich as Oppositschonsfarven to den däänschen Dannebrog. In de 1830er Johren, as de Hartogdömer Sleswig un Holsteen to de däänsch Gesamtmonarkie hörrn deen, keem de Flagg as Symbol vun de düütsch Unafhängigkeitsbewegen
Franz Fromme (* 26. April 1880 in Lesum; † 29. Mai 1960 in Bremen) weer en düütschen Schriever, Översetter un Journalist. Fromme is 1880 in Bremen boren un dor ok opwussen. 1899 hett he dat Abitur maakt un denn ne’ere Spraken, Geschicht un Naturwetenschoppen an de Universitäten Heidelberg, Kiel, Freiburg un Berlin studeert. 1905 hett he dat Studium opgeven un is 1908 na Lübeck tagen. He hett as Redaktör un fre’en Schriever arbeidt un gröttere Reisen na Italien, Sweden un Iesland maakt. He hett ut dat Fläämsche un dat Sweedsche översett. 1916 hett he de Fehrs-Gill mit grünnt un 1918 de Plattdüütsche Volksgill in Lübeck. In’n Eersten Weltkrieg hett Fromme den irschen Unafhängigkeitspolitiker Roger Casement kennenlehrt un Opsätz von em översett. 1917 hett he in dat Personalafdeel von dat Butenministerium in Berlin arbeidt. Na’n Krieg hett he vör allen as Journalist un as Översetter von to’n Bispeel Höörspelen, Essays, Novellen, Romaans un Lyrik arbeidt. En Tied lang hett he ok to de Redakschoon von de Tiedschrift Das Gewissen höört. Von 1921 bet 1924 weer Fromme tweten Sekretär von de Noordsche Sellschop in Lübeck. 1926 is he na Berlin gahn. Dor hett he ünner annern Anfang 1927 de eersten „Nedderdütsch-Vlaamschen Daag“
Johann Christian Meyerdiercks (* 10. August 1826 in Leessem; † 29. August 1906 ok dor) weer en plattdüütschen Schriever. Meyerdiercks is 1826 as dat twete von söss Kinner von Catrine Magdalene, borene Schaden (17. Januar 1795-30. Juni 1865), un Tönjes Diedrich Meyerdiercks (25. April 1798-18. November 1881) in Leessem boren un an’n 20. August in de Martinskark döfft worrn. He is later Bäcker un Koopmann ween. Von 1875 af an harr he sien Bäckeree an de hüdige Straat An de Leessemer Kark 21. Dat Wahnhuus stünn glieks blangenan An de Leessemer Kark 19. He hett dor ünner annern Tweeback backt, dat as Proviant för Scheep bruukt worrn is. Blangenbi hett he ok plattdüütsche Riemels schreven un welk von de Gedichten 1885 in sien Book Lesumer Gedanken rutbröcht. He hett an’n 16. September 1858 in Massel Gesina Margaretha Meyerholz (19. August 1831-11. Januar 1897) freet. De beiden harrn de Kinner Tönjes Diedrich (17. Dezember 1859-17. Januar 1867), Christian Friedrich (14. Juli 1861-29. Dezember 1865) un Catharine Magdalene Christine (24. Februar 1866-2. November 1934). Meyerdiercks is 1906 in Leessem doodbleven un dor ok begraven worrn. Lesumer Gedanken. Plattdeutsche Dichtungen. Sülvsverlag, Leessem 1885 List vun plattdüütschen Schrievers http://www.online-ofb.de/famreport.php?ofb=lesum&ID=I058196 http://www.heimatverein-lesum.de/app/download/6120572981/LesumerBote65.pdf?t=1351284196 Christian Meyerdiercks in de
Hermann Tödter (* 1933 in Kalf) is en plattdüütschen Schriever. Tödter is 1933 as Söhn von en Holtarbeider in Kalf boren un dor ok opwussen. He is later Polsterer worrn un hett denn en Qualifikatschoon as Möbelfachverköper maakt. 38 Johr hett he in sien Beroop arbeidt. He leevt siet 1963 in Zeven. Al sied 1948 hett he in sien Freetied Fotos von Deerten un de Natur maakt. Nadem he in Rente gahn is, hett he denn noch mehr Tied mit dit Hobby tobröcht. He hett twee plattdüütsche Böker rutbröcht, de he ok mit siene Biller illustreert hett. 2011 hett Tödter den Gollen Heekt in de Kategorie Medien för siene Fotoarbeiden över de Oost kregen. Tödter is verheiraadt mit siene Fro Elfriede un hett twee Söhns. mit Horst Hagen: Aus Flachs wird Leinen. Anbau und Verarbeitung von Flachs, ein altes bäuerliches Handwerk. (Rotenburger Schriften Sonderband; 29). Rodenborg 1985, OCLC 256066526 Up’n Dörp is dat nu mol anners. 37 Geschichten und 130 Fotos für Freunde der plattdeutschen Sprache. Zeller, Zeven 2003 Wi schnackt leber Plattdüütsch. Ein Heimatbuch mit 44 Geschichten und 283 Fotos aus über 60 Orten für Freunde der plattdeutschen Sprache. Zeller, Zeven 2005 Hermann Tödter in de Datenbank Die niederdeutsche
De Fro vun Arlington Springs (engelsch Arlington Springs Woman) is en Skelett, dat op dat Santa-Rosa-Eiland, dat to de Kanal-Eilannen in Kalifornien höört, funnen worrn is. In de Johren 1959/1960 hett Phil C. Orr, de Krater för Antropologie un Naturhistorie an dat Santa-Barbara-Museum för Naturhistorie, bi Arlington Springs op Santa-Rosa-Eiland twee Böverschenkelknaken utgraven. Orr glööv, dat he de Överresten vun en 10.000 Johren olen Mann funnen harr, un nööm den Fund den „Mann vun Arlington Springs“ Orrs Nafolger as Krater, John R. Johnson, ünnersöök de Knaken later wedder. He hett denn rutfunnen, dat de Mann egentlich ene „Fro vun Arlington Springs“ wesen is. Dör Radiokarbondateren hebbt se denn faststellt, dat de Fund 13.000 Johren oolt is, un dormit dat öllste Skelett in Noordamerika. De Fro vun Arlington Springs leev an’t Enn vun’t Pleistozän op en Eiland, vun dat hüüt blot noch Santa-Rosa-Eiland un en poor annere lütte Eilannen över sünd un dat vun de Forschers Santa Rosae nöömt warrt. Dat Eiland weer to de Tiet üm un bi acht Kilometers vun de Küst weg, wat bedüüd, dat de Minschen to de Tiet mööglicherwies al Bööd harrn.
Claus Albert Lemmermann (* 28. April 1871 in Meinst; † 12. Dezember 1959 in Hamborg) weer en plattdüütschen Schriever. Lemmermann is 1871 as Söhn von Engel, borene Martens, un Albert Lemmermann (1826-1894) in Meinst boren un in Heeßel döfft worrn. He weer later Schoolmeester an dat Seminar in Stood. He hett in’n Schünemann-Verlag dree Speelwarken op Platt rutbröcht. He hett an’n 14. April 1897 in Obbens Anna Johanna Caroline Matthies (9. Februar 1870-11. November 1955) freet. De beiden harrn den Söhn Albert Johannes Lemmermann (1898-1961). Plattdüütsch: Bi’n erst’n Brotknust. Een lustig Eh’standsspill in 2 Törn. Schünemann, Bremen [1921] De neemod’sche Bur. Een plattdütsch Spillwark in 5 Törn. Schünemann, Bremen [1921] Wigmodi. Ein Stück niedersächsischen Bauernlebens in 4 Bildern mit Gesang und Tanz. Schünemann, Bremen [1922] Hoochdüütsch: Ut Hartensgrund. Alte Volkslieder in Wort und Weise aus Niedersachsen. 1908 List vun plattdüütschen Schrievers Albert Lemmermann in de Datenbank Die niederdeutsche Literatur (hoogdüütsch) Normdaten: GND: 11689749X (OGND, AKS) | VIAF: 20041705 | Wikipedia-Personensöök
Frauke Petershagen (* 1936 in Hamborg) is en plattdüütsche Schrieversche. Petershagen is 1936 in Hamborg boren un in de Veerlannen un Bardörp opwussen. Se hett as Koopfro in’n Tourismus arbeidt un en Tied ok in’t Butenland leevt. Nadem se freet hett, is se na Emden kamen. Siet 1971 leevt se in Jesborg. 2013 hett se mit de Geschicht Wat’n Ackewars den tweten Platz bi Vertell doch mal! maakt un dor ok den Publikumspries kregen. Se hett bi Vertell doch mal! aver ok al maal wunnen. Se is verheiraadt un hett dree Kinner. Wat seggst du dorto? Jung, Kiel 1996, ISBN 3-929596-27-X Lütt beten Traatsch. Höögliche Geschichten vun em un ehr. Jung, Kiel 1998, ISBN 3-929596-62-8 Een Sünnstrohl in’t Hart. Jung, Kiel 2001, ISBN 3-89882-002-5 List vun plattdüütschen Schrieverschen Frauke Petershagen in de Datenbank Die niederdeutsche Literatur (hoogdüütsch) Normdaten: GND: 120569663 (OGND, AKS) | VIAF: 67300831 | Wikipedia-Personensöök